SKRIFTLIG FORESPØRGSEL P-2836/01

af Dirk Sterckx (ELDR) til Kommissionen

(5. oktober 2001)

Om: Gennemførelse af direktiv 92/57/EØF om midlertidige eller mobile byggepladser

I henhold til artikel 3 i Rådets direktiv 92/57/EØF(1) af 24. juni 1992 om minimumsforskrifter for sikkerhed på midlertidige eller mobile byggepladser (ottende særdirektiv), skal der udpeges en koordinator for sikkerhed for byggepladser, hvor flere virksomheder er til stede. Navnlig for mindre byggepladser, herunder opførelse af private boliger, medfører det betydelige meromkostninger, som anslås til at kunne beløbe sig til 5 % af arbejdernes samtlige pris.

Kan en medlemsstat indrømme fritagelse for kravet om udpegning af en sikkerhedskoordinator i forbindelse med opførelse eller istandsættelse af private boliger ud fra den begrundelse, at direktivets krav herom påfører privatpersoner usædvanlige store omkostninger?

Kan medlemsstaterne i henhold til direktivet indføre forpligtelsen til udpegning af en sikkerhedskoordinator i forbindelse med opførelse eller istandsættelse af private boliger, men indrømme fritagelse for forpligtelsen til at opstille en sikkerhedsplan og udarbejde et postinterventionsdossier eller føre en koordinationsjournal?

Hvordan forholder det sig med direktivets gennemførelse i medlemsstaterne?

(1) EFT L 245 af 26.8.1992, s. 6.

Svar afgivet på Kommissionens vegne af Anna Diamantopoulou

(12. november 2001)

Det er i artikel 3 i Rådets direktiv 92/57/EØF af 24. juni 1992 om minimumsforskrifter for sikkerhed og sundhed på midlertidige eller mobile byggepladser (ottende særdirektiv i henhold til artikel 16, stk. 1, i direktiv 89/391/EØF)(1) fastsat, at bygherren eller den projekterende (byggelederen) skal udpege en eller flere koordinatorer for sikkerhed og sundhed som defineret i direktivet for byggepladser, hvor flere virksomheder er til stede.

Ved byggeplads forstås i henhold til direktivets artikel 2, litra a), enhver byggeplads, hvor der udføres bygge- eller anlægsarbejder, for hvilke en ikke-udtømmende liste findes i bilag I(2).

Det følger af definitionen af byggepladser, at opførelse af private boliger også er dækket af direktivets bestemmelser. Derfor kan en medlemsstat ikke indrømme fritagelse for forpligtelsen til at udpege en sikkerhedskoordinator i forbindelse med opførelse eller renovering af private boliger, hvis flere virksomheder er til stede.

Det skal imidlertid tilføjes, at en sådan forpligtelse ikke automatisk medfører mærkbare meromkostninger for byggepladser af denne type. Koordinatoren kan udmærket være bygherren eller byggelederen. Desuden forekommer det ikke ret ofte, at der er et større antal virksomheder til stede på byggepladser af den type, det drejer sig om.

Med hensyn til forpligtelsen til at opstille en plan for sikkerhed og sundhed er der i direktivets artikel 3, stk. 2, fastsat bestemmelser om, at bygherren eller byggelederen skal sørge for, at der inden oprettelsen af en byggeplads opstilles en plan for sikkerhed og sundhed. Denne forpligtelse gælder for alle byggepladser, der falder ind under definitionen i direktivets artikel 2. Det er dog muligt at fravige bestemmelserne i artikel 3, stk. 2, andet afsnit. Under anvendelse af denne artikel kan medlemsstaterne, efter høring af arbejdsmarkedets parter, fravige første afsnit, medmindre der er tale om arbejder, som indebærer særlige risici, jf. bilag II, eller om arbejder, hvorom en forhåndsmeddelelse er påkrævet i henhold til samme artikels stk. 3.

Hvad angår gennemførelsen af direktiv 92/57/EØF har alle medlemsstater indgivet meddelelse om de nationale gennemførelsesbestemmelser for direktivet. Kommissionen er ikke bekendt med, at der skulle være opstået særlige overtrædelser eller vanskeligheder for så vidt angår gennemførelsen af direktivet.

(1) EFT L 245 af 26.8.1992.

(2) Bilag I Ikke-udtømmende liste over bygge- og anlægsarbejder omhandlet i direktivets artikel 2, litra a): 1. Udgravning, 2. Jordarbejder, 3. Byggeri, 4. Montering og demontering af præfabrikerede elementer, 5. Indretning eller installering af udstyr, 6. Modernisering, 7. Renovering, 8. Istandsættelse, 9. Demontering, 10. Nedrivning, 11. Løbende vedligeholdelse, 12. Periodisk vedligeholdelse Malerarbejde og rengøring, 13. Sanering.